[bookmark: _Hlk195078778]D Ô V O D O V Á   S P R Á V A

B. O s o b i t n á   č a s ť

K § 1

Návrh zákona upravuje ochranu osobných údajov fyzických osôb v súlade s čl. 19 ods. 3 a čl. 22 ods. 1 Ústavy Slovenskej republiky. Predmetom úpravy návrhu zákona je ochrana práv fyzických osôb pred neoprávneným spracúvaním ich osobných údajov. Návrh zákona tiež upravuje práva, povinnosti a zodpovednosť subjektov pri spracúvaní osobných údajov fyzických osôb a postavenie, pôsobnosť a organizáciu úradu, kontrolu, konanie o ochrane osobných údajov, kódex správania, akreditáciu monitorujúceho subjektu, certifikáciu a právne delikty.

Zákon v samostatnej časti upravuje aj spracúvanie osobných údajov orgánmi verejnej moci vo veciach ochrany ústavného zriadenia, obrany a bezpečnosti Slovenskej republiky.

Navrhovanou právnou úpravou sa mení pôsobnosť v oblasti regulácie používania tzv. „cookies“, a to presunom pôsobnosti z Ministerstva dopravy Slovenskej republiky na Úrad na ochranu osobných údajov Slovenskej republiky. Ide o presun pôsobnosti v súčasnosti upravenej zákonom č. 452/2021 Z. z. o elektronických komunikáciách v znení neskorších predpisov.

K § 2

Návrhom zákona sa vymedzuje pozitívna aj negatívna pôsobnosť. 

Pozitívnym vymedzením pôsobnosti zákona sa zabezpečí jednotný postup pri spracúvaní osobných údajov, a to aj v prípade spracúvania v rámci činností, ktoré nepatria do pôsobnosti práva Európskej únie. 

Pokiaľ ide o negatívne vymedzenie pôsobnosti, zákon sa nevzťahuje na spracúvanie osobných údajov fyzických osôb, ktoré vykonáva na základe osobitných zákonov Slovenská informačná služba, Vojenské spravodajstvo a vo vymedzenom rozsahu Národným bezpečnostným úradom. Rovnako sa zákon nevzťahuje ani na spracúvanie osobných údajov zosnulých osôb.

Tento zákon sa ďalej nevzťahuje na spracúvanie osobných údajov príslušnými orgánmi na účely predchádzania a odhaľovania trestnej činnosti, zisťovania páchateľov trestných činov, stíhania trestných činov alebo na účely výkonu rozhodnutí v trestnom konaní, vrátane ochrany pred ohrozením verejného poriadku a predchádzania takémuto ohrozeniu. Túto oblasť upravuje samostatný zákon, ktorým sa transponuje smernica 2016/680 v platnom znení.

K § 3

Definujú sa pojmy na účely predloženého návrhu zákona. Nejde o duplicitné definície s definíciami, ktoré obsahuje aj nariadenie 2016/679 Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4. 5. 2016) v platnom znení (ďalej len „nariadenie 2016/679 v platnom znení“), ale len o definovanie tých pojmov, ktorých zavedenie a používanie v zákone je nevyhnutné pre jeho riadne a jednoznačné uplatňovanie.

K § 4

V druhej časti zákona sú upravené osobitné ustanovenia týkajúce sa spracúvania osobných údajov.

Stanovujú sa základné požiadavky kladené na osobitný predpis, ak má tento byť právnym základom pre spracúvanie osobných údajov bez súhlasu dotknutej osoby. Osobitný predpis, ktorý má byť právnym základom spracúvania osobných údajov fyzickej osoby, má mať vo  svojom normatívnom texte ustanovený účel spracúvania osobných údajov, okruh dotknutých osôb, zoznam alebo rozsah osobných údajov, ktoré sa budú spracúvať. Je nevyhnutné, aby osobitný predpis stanovoval aj spôsob konkrétneho spracúvania osobných údajov, ak je to účelné a potrebné, napríklad, ak sa tieto budú zverejňovať v zákone určenom mieste a v určenom rozsahu. Osobitný predpis má tiež obsahovať ustanovenia stanovujúce, ktorým tretím stranám budú osobné údaje poskytnuté, prípadne, ktorým príjemcom sa osobné údaje sprístupnia. Rovnako môže ustanovovať aj dobu uchovávania osobných údajov, ak je to vzhľadom na oblasť úpravy vhodné ustanoviť osobitným predpisom. 

Vymedzujú sa aj podmienky pre spracúvanie osobných údajov, ktoré bude vykonávané za účelom plnenia úloh vo verejnom záujme v súlade s čl. 6 ods. 1 písm. e), ods. 2 a 3 nariadenia 2016/679 v platnom znení. Ak kategórie dotknutých osôb, zoznam alebo rozsah osobných údajov, poskytovanie, zverejňovanie a doba uchovávania nebudú ustanovené v osobitnom predpise, prevádzkovateľ bude môcť spracúvať osobné údaje za účelom plnenia úloh vo verejnom záujme len v rozsahu a spôsobom, ktorý je nevyhnutný a proporcionálny na zabezpečenie účelu, kedy prevádzkovateľ vykoná test prevahy verejného záujmu.

Pri spracúvaní osobných údajov možno použiť na účely identifikovania fyzickej osoby všeobecne použiteľný identifikátor  - rodné číslo, ustanovený osobitným predpisom len vtedy, ak je jeho použitie nevyhnutné na dosiahnutie daného účelu spracúvania. Ak sa spracúva rodné číslo na právnom základe súhlasu dotknutej osoby, musí byť takýto súhlas výslovný a súčasne nesmie byť takéto spracúvanie rodného čísla zakázané osobitným predpisom. Zverejňovať všeobecne použiteľný identifikátor sa zakazuje. 

K § 5

Nariadenie 2016/679 v platnom znení dáva v čl. 37 ods. 1 písm. a) možnosť vyžadovať určenie zodpovednej osoby pri orgánoch verejnej moci a verejnoprávnych subjektoch. Navrhuje sa, aby bola v záujme ochrany osobných údajov do tejto skupiny zaradená aj skupina orgánov, ktoré sú zriadené zákonom a tiež ktorým osobitný predpis zveruje plnenie úloh vo verejnom záujme alebo pri výkone verejnej moci.

Evidenciu takto určených zodpovedných osôb bude viesť úrad. Zákon stanovuje náležitosti údajov oznamovaných do evidencie zodpovedných osôb.

Pre všetky subjekty, ktoré majú povinnosť určiť zodpovednú osobu sa v záujme spresnenia ich postavenia a ich povinností navrhuje, aby oznamovali určenie zodpovednej osoby a akékoľvek zmeny v údajoch úradu, ako aj  prípadné zrušenie jej určenia (poverenia) prostredníctvom elektronickej schránky, jednotného formulára stanoveného úradom alebo v listinnej podobe.


K § 6 a § 7

V ustanovení § 6 a § 7 sú upravené osobitné situácie plnenia povinností a spracúvania osobných údajov.

Nariadenie 2016/679 v platnom znení v splnomocňujúcich ustanoveniach umožnilo členským štátom prijať vo vnútroštátnom práve legislatívne opatrenia pre oblasť ochrany osobných údajov, ktorými môžu určiť výnimky a odchýlky potrebné v týchto určených oblastiach ochrany osobných údajov, najmä na dosiahnutie rovnováhy medzi právami dotknutých osôb a spracovateľskej činnosti prevádzkovateľov. V prípade, že sa takéto výnimky alebo odchýlky členských štátov navzájom líšia, rozhodným právom je právo členského štátu, ktorému podlieha prevádzkovateľ.

Ustanovujú sa podmienky spracúvania osobných údajov fyzickej dotknutej osoby, kedy na spracúvanie osobných údajov dotknutej osoby za dodržania osobitne stanovených podmienok nie je potrebný súhlas dotknutej osoby. Ide o spracúvanie osobných údajov dotknutej osoby bez jej súhlasu na akademické, umelecké alebo literárne účely a na zabezpečenie slobody prejavu a práva na informácie.

K § 8

V ustanovení § 8 ide o situáciu kedy je prevádzkovateľ zamestnávateľom dotknutej osoby a na účely a v súvislosti s plnením pracovných, služobných alebo funkčných povinností dotknutej osoby je oprávnený poskytovať alebo zverejniť jej osobné údaje v rozsahu titul, hodnosť, meno, priezvisko, pracovné, služobné zaradenia, funkčné zaradenie, osobné alebo zamestnanecké číslo zamestnanca, odborný útvar, miesto výkonu práce, telefónne číslo, faxové číslo, adresu elektronickej pošty na pracovisko a identifikačné údaje zamestnávateľa. Vo všetkých vyššie uvedených prípadoch je povinný rešpektovať právo dotknutej osoby na ochranu jej osobnosti a zvážiť, či je daná spracovateľská operácia skutočne nevyhnutná.

K § 9

Na spracúvanie osobných údajov na účely archivácie, na účely vedeckého alebo historického výskumu, prípadne na štatistické účely sa vzťahujú primerané záruky ochrany práv a slobôd dotknutých osôb podľa tohto ustanovenia.

Spracúvanie osobných údajov na účely archivácie, na vedecký alebo historický výskum a štatistické účely predstavuje tzv. privilegované účely, na ktoré sa vzťahuje výnimka zo zásady obmedzenia účelu . Ak prevádzkovateľ prijme primerané záruky ochrany osobných údajov, môže ich spracúvať na tieto privilegované účely na pôvodom právnom základe. Tieto záruky obsahujú zavedenie primeraných a účinných technických a organizačných opatrení, najmä s cieľom zabezpečiť dodržiavanie zásady minimalizácie údajov a pseudonymizácie, pokiaľ sa týmto opatrením môžu dosiahnuť uvedené účely. Privilegovaný účel je účel v zásade zlučiteľný s pôvodným účelom bez potreby vykonania testu zlučiteľnosti. Ďalšie spracúvanie na účely archivácie, na účely vedeckého či historického výskumu alebo štatistické účely sa považuje za zlučiteľné so zákonnými spracovateľskými operáciami.

K § 10

V ustanovení § 10 sa ustanovuje povinnosť mlčanlivosti o osobných údajoch, ktorá trvá aj po ukončení spracúvania osobných údajov bez časového obmedzenia. Povinnosť mlčanlivosti sa vzťahuje na prevádzkovateľa a sprostredkovateľa, ktorí sú v internom prostredí povinní zaviazať mlčanlivosťou o osobných údajoch všetky fyzické osoby, ktoré u nich prídu do styku s osobnými údajmi. Povinnosť mlčanlivosti o osobných údajoch je u prevádzkovateľa a  sprostredkovateľa potrebné upraviť v súlade s týmto ustanovením; všeobecnú povinnosť mlčanlivosti podľa pracovnoprávnych predpisov nie je možné z pohľadu ochrany osobných údajov považovať za dostačujúcu.

V navrhovanom ustanovení sa zároveň upravujú výnimky spod povinnosti mlčanlivosti. 

K § 11

Na rozdiel od súčasnej právnej úpravy, predložený návrh zákona v osobitnej časti upravuje spracúvanie osobných údajov vo veciach ochrany ústavného zriadenia, obrany a bezpečnosti Slovenskej republiky. Na túto oblasť sa nariadenie 2016/679 v platnom znení nevzťahuje a predstavuje výlučnú oblasť pôsobnosti samotného členského štátu Európskej únie.

Keďže aj v tejto špecifickej oblasti dochádza k spracúvaniu osobných údajov, je nevyhnutné, aby v právnom štáte bol právny základ pre spracúvanie osobných údajov aj v tejto oblasti, ktorým je práve predložený návrh zákona. Jeho ustanovenia o postavení úradu, kontrole a správnych deliktoch sa vzťahujú aj na oblasť ochrany ústavného zriadenia, obrany a bezpečnosti Slovenskej republiky.

Definuje sa postavenie orgánu obrany a bezpečnosti Slovenskej republiky výlučne na účely ochrany osobných údajov, miera, rozsah, podmienky, ktoré musia byť naplnené pri spracúvaní osobných údajov týmito orgánmi a možnosti ich spracúvania prostredníctvom sprostredkovateľa.

K § 12 až § 14

Zákon stanovuje povinnosti orgánu obrany a bezpečnosti pri ochrane spracúvaných osobných údajov, pri zabezpečení potrebných opatrení a vedení dokumentácie.

Vo vzťahu k dotknutej osobe zákon upravuje jej oprávnenie požadovať vysvetlenie alebo opravu, doplnenie, ale aj výmaz spracúvaných osobných údajov.

Napokon je výslovne zakotvené aj oprávnenie orgánu obrany a bezpečnosti neposkytnúť citlivé údaje úradu inak potrebné na plnenie jeho úloh, ak by tým došlo alebo mohlo dôjsť k ohrozeniu ústavného zriadenia, obrany alebo bezpečnosti Slovenskej republiky.

K § 15

Upravuje sa možnosť ukladať alebo získavať prístup k informáciám uloženým v koncovom zaradení užívateľa pre tých, ktorým dotknutý užívateľ vopred udelil súhlas. Táto téma bola do návrhu zákona presunutá zo zákona o elektronických komunikáciách, kde bola vypustená. 
Ide o systémovú zmenu, keďže vecne ide aj o ochranu údajov a prístup k nim. 


K § 16

V piatej časti zákona sa upravuje postavenie úradu.

Úrad je orgán štátnej správy s celoslovenskou pôsobnosťou, ktorý vykonáva dozor nad ochranou osobných údajov, vrátane dozoru nad ochranou osobných údajov spracúvaných príslušnými orgánmi a podieľa sa na ochrane práv fyzických osôb pri spracúvaní ich osobných údajov. Sídlom úradu je Bratislava. Úrad na plnenie úloh dozorného orgánu nad ochranou osobných údajov môže zriaďovať a zrušovať detašované pracoviská bez právnej subjektivity mimo svojho sídla a určovať územný rozsah ich pôsobnosti. Úrad pri výkone svojej pôsobnosti postupuje nezávisle a riadi sa ústavou, ústavnými zákonmi, zákonmi, ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná. 

Úrad je rozpočtovou organizáciou. Návrh rozpočtu predkladá úrad ako súčasť kapitoly Všeobecná pokladničná správa. Schválený rozpočet úradu môže znížiť v priebehu kalendárneho roku v odôvodnených prípadoch iba Národná rada Slovenskej republiky.

K § 17

Definuje pozitívnym výpočtom úlohy a právomoci, ktoré úrad vykonáva na základe tohto zákona, nariadenia 2016/679 v platnom znení, ako aj zákona, ktorým je transponovaná smernica 2016/680 v platnom znení.

V ustanovení § 17 ods. 2 až 6 sa pozitívnym spôsobom vymedzujú oprávnenia úradu, ktoré môže pri plnení svojich úloh vykonávať. 

Pri výkone oprávnení úradu je potrebné v každom prípade rešpektovať základné práva a slobody a napríklad pri vstupe na pozemky a do objektov prevádzkovateľa to bude  len v nevyhnutnej miere potrebnej na dosiahnutie výkonu dozoru. Úrad je v tejto súvislosti okrem iného oprávnený získavať od prevádzkovateľov a sprostredkovateľov prístup k osobným údajom a informáciám, ktoré sú nevyhnutné na plnenie jeho úloh, či vstupovať na ich pozemok a do priestorov, ako aj k akémukoľvek zariadeniu a prostriedkom na spracúvanie osobných údajov v rozsahu nevyhnutnom na plnenie jeho úloh. Toto právo je obmedzené rozsahom plnenia úloh podľa nariadenia 2016/679 v platnom znení, návrhu osobitného predpisu a tohto návrhu zákona, najmä pokiaľ ide o kontrolu, ako aj zákazom vstupu do obydlia fyzickej osoby, ktoré nie je miestom výkonu podnikateľskej činnosti. Pokiaľ ide o predvolanie prevádzkovateľa alebo sprostredkovateľa na účel podania vysvetlenia pri podozrení z porušenia stanovených povinností, je na prevádzkovateľovi a sprostredkovateľovi, či sa na úrad dostaví štatutárny orgán alebo osoba ktorá je oprávnená konať v jeho mene na základe poverenia alebo splnomocnenia. Rovnako aj zodpovedná osoba musí disponovať poverením, ak ide o internú zodpovednú osobu z radu zamestnancov alebo splnomocnením, ak prevádzkovateľ a sprostredkovateľ určili externú zodpovednú osobu. 

Stanovuje sa, že predmetom dozoru nad ochranou osobných údajov nie sú súkromnoprávne spory, na prejednávanie a rozhodovanie ktorých sú príslušné súdy alebo iné orgány podľa osobitných predpisov.

Úrad nie je príslušný na vykonávanie dozoru nad spracúvaním osobných údajov súdmi pri výkone ich súdnej právomoci, túto dozornú úlohu plní Ministerstvo spravodlivosti Slovenskej republiky.

Úrad rovnako nie je príslušný na vykonávanie dozoru nad spracúvaním osobných údajov Národný bezpečnostným úradom, kde túto dozornú úlohu plní Národná rada Slovenskej republiky.

K § 18

V § 18 sa ustanovujú náležitosti týkajúce sa najvyššieho predstaviteľa úradu, štatutárneho orgánu úradu, ktorým je predseda úradu. Predseda úradu je volený a odvolávaný Národnou radou Slovenskej republiky na návrh vlády Slovenskej republiky. 

Ustanovuje sa dĺžka jeho funkčného obdobia a možnosť jeho opakovanej voľby. Zákon ustanovuje náležitosti, ktoré musí splniť občan Slovenskej republiky na to, aby mohol byť za predsedu úradu zvolený. Ustanovujú sa situácie, kedy výkon funkcie predsedu zaniká a kedy predseda úradu môže byť z funkcie odvolaný. Platové náležitosti predsedu úradu určuje vláda SR. 

Navrhuje sa oddelenie funkcie predsedu úradu a generálneho tajomníka služobného úradu. S ohľadom na postavenie úradu a organizáciu, predseda úradu sa bude môcť venovať vecnej agende a riadeniu úradu vo vecnej oblasti, kým generálny tajomník služobného úradu bude mať na starosti oblasť personálnej a technickej činnosti úradu. Navrhuje sa, aby generálneho tajomníka služobného úradu vymenúvala a odvolávala vláda SR na návrh predsedu úradu,  a tým sa vylučuje aj použitie pravidla, že generálny tajomník služobného úradu je štatutárny orgán úradu.

K § 19

Vymedzuje podpredsedu úradu z hľadiska jeho kreovania a vymenovania do funkcie a taktiež určuje orgány, ktorým táto právomoc patrí. Podpredseda úradu zastupuje predsedu úradu a tiež sa na neho primerane vzťahujú v zákone špecifikované ustanovenia týkajúce sa predsedu úradu.

K § 20

Stanovuje povinnosť všetkých zamestnancov úradu, vrátane predsedu a podpredsedu úradu, aby boli pri svojej činnosti zaviazaní zachovávať mlčanlivosť o skutočnostiach, o ktorých sa dozvedia z titulu plnenia si svojich pracovných a služobných povinností. 

Ustanovenie vymedzuje, že zamestnanci úradu sú povinní dodržiavať mlčanlivosť nielen počas trvania ich funkčného obdobia alebo štátnozamestnaneckého pomeru, alebo ich výkonu práce vo verejnom záujme, ako aj po jeho skončení, keďže aj potom sú niektoré informácie a skutočnosti, ktoré sú im známe z ich pôsobenia na úrade zásadné a ich prezradením by mohlo dôjsť napríklad k ohrozeniu ochrany osobných údajov, a to napríklad prezradením bezpečnostných opatrení prevádzkovateľa. Zamestnanec úradu nie je povinný dodržiavať mlčanlivosť, ak je poskytnutie informácie potrebné a nevyhnutné na plnenie úloh súdu alebo orgánov činných v trestnom konaní podľa osobitného predpisu, ak tým nebude porušená povinnosť mlčanlivosti podľa iného predpisu. Zamestnancov môže od povinnosti mlčanlivosti oslobodiť predseda úradu a predsedu úradu Národná rada Slovenskej republiky..

K § 21 a § 22

V šiestej časti zákona je upravený dozor nad ochranou osobných údajov, ktorý zahŕňa kontrolu spracúvania osobných údajov, konanie o ochrane osobných údajov, certifikáciu, kódexy správania.

Kontrolou sa rozumie kontrola spracúvania osobných údajov, kontrola dodržiavania schválených kódexov správania, kontrola súladu spracúvania osobných údajov s vydaným certifikátom a kontrola dodržiavania vydaného osvedčenia o udelení akreditácie monitorujúcemu subjektu.

Kontrolu môže kontrolný orgán (úrad) vykonávať na základe  plánu kontrol alebo na základe skutočností, ktoré sa dozvedel v rámci svojej činnosti, na základe podozrenia z porušenia povinností pri spracúvaní osobných údajov, či na základe dopytu útvaru úradu v rámci konania o ochrane osobných údajov pri výkone dozornej činnosti.

Kontrola je vykonávaná zamestnancami úradu, ktorí sa na tento účel stávajú členmi kontrolného orgánu, a to na základe písomného poverenia vedúceho zamestnanca alebo predsedu úradu. Pri rozhodnutí, ktorí zo zamestnancov sa v konkrétnom prípade stanú členmi kontrolného orgánu je braná do úvahy požiadavka na odborný a nestranný výkon kontroly a na príslušné vzdelanie a prípadnú prax. 

Stanovujú sa tiež náležitosti poverenia na vykonanie kontroly, vzor poverenia zverejní úrad na svojom webovom sídle.

K § 23

Ustanovenie upravuje zaujatosť v rámci kontroly a postup v prípade, ak sa kontrolný orgán alebo kontrolovaná osoba dozvie o skutočnostiach zakladajúcich pochybnosti o zaujatosti kontrolného orgánu so zreteľom na jeho vzťah k predmetu kontroly alebo ku kontrolovanej osobe. Podanie námietok zaujatosti nemá odkladný účinok a kontrolný orgán je povinný v rámci už začatej kontroly vykonať aj napriek podaným námietkam len také úkony, ktoré neznesú odklad. 

O námietkach zaujatosti kontrolovanej osoby a o oznámení zaujatosti člena kontrolného orgánu rozhodne ten, kto kontrolný orgán poveril v stanovenej lehote. Písomné vyhodnotenie rozhodnutia sa doručí tomu, kto námietku uplatnil. Proti rozhodnutiu o námietkach zaujatosti a proti rozhodnutiu o oznámení zaujatosti člena kontrolného orgánu nemožno podať rozklad.

K § 24

Postavenie kontrolného orgánu pri výkone kontroly je presne dané jeho oprávneniami a jeho povinnosťami.

Platí, že všetci členovia kontrolného orgánu sú povinní pri výkone kontroly postupovať tak, aby vykonali všetky potrebné kroky na zistenie skutočného stav spracúvania osobných údajov u kontrolovanej osoby v čase výkonu kontroly a zároveň preverili všetky kritické body javiace nesúlad spracúvania osobných údajov so zákonom alebo nariadením. Pri tejto svojej činnosti musia postupovať tak, aby bezdôvodne nezasahovali do práv kontrolovanej osoby a nespôsobili jej tak ujmu, prípadne svojím postupom sami neohrozili spracúvanie osobných údajov. 

Kontrolný orgán je pri výkone kontroly povinný postupovať v súlade so zákonom. Aby nedochádzalo k svojvoľnému konaniu kontrolného orgánu, zákon upravuje jeho povinnosti, na ktoré nadväzujú jeho oprávnenia podľa tohto zákona.

K § 25

Spracúvanie osobných údajov, ktoré podlieha kontrole úradom, prebieha za využitia rôznych technických a technologických prostriedkov, ktoré často zohľadňujú najnovšie trendy vo využívaní informačno-komunikačných technológií a sú náročné na odborné posúdenie. Zákon pamätá aj na prípady, keď je potrebné ku kontrole spracúvania osobných údajov v informačnom systéme prizvať odborníka zo špecifickej oblasti, ktorý poskytne úradu odborné stanovisko. Prizvaná osoba sa zúčastňuje kontroly spracúvania na základe písomného poverenia predsedu úradu. O jej účasti na kontrole je povinný úrad kontrolovanú osobu upovedomiť. Účasť takejto osoby na kontrole sa považuje za iný úkon vo všeobecnom záujme, pričom podmienky účasti tejto osoby na kontrole dohodne úrad s prizvanou osobou podľa ustanovení osobitných predpisov. Kontrolovaná osoba je oprávnená vzniesť preukázateľné námietky o zaujatosti prizvanej osoby. O námietkach rozhodne predseda úradu. Proti tomuto rozhodnutiu sa nemožno odvolať.. 

K § 26 a § 27

V záujme riadneho a zákonného výkonu kontroly sa v zákone stanovuje, aké úkony je kontrolný orgán oprávnený vykonať už pred začatím kontroly. Tieto úkony sú nevyhnutné pre následnú kontrolu a jej bezproblémový priebeh. Samotná kontrola je začatá dňom doručenia oznámenia o kontrole kontrolovanej osobe.


K § 28

Vymedzuje sa, kto sa rozumie pod pojmom kontrolovaná osoba, teda voči komu môže smerovať kontrola spracúvania osobných údajov. Okrem subjektov, ktorých postavenie upravuje zákon, je to aj akákoľvek iná osoba, ak sa má za to, že spracúva osobné údaje, pričom tu platí, že sa za takú považuje, len kým sa nepreukáže opak.

K § 29

V záujme právnej istoty sa ustanovujú oprávnenia a povinnosti kontrolovanej osoby.

Kontrolovaná osoba na účely riadneho výkonu kontroly je povinná svojím správaním a konaním vychádzať kontrolnému subjektu v ústrety, a to najmä na účely riadneho, správneho a podľa možnosti časovo primeraného výkonu kontroly; jej povinnosti na tento účel zákon vymenúva taxatívne. Ďalej je kontrolovaná osoba povinná poskytovať kontrolnému orgánu pri výkone kontroly potrebnú súčinnosť v súlade s jeho oprávneniami a zdržať sa akéhokoľvek konania, ktoré by mohlo výkon kontroly mariť. Tento zákon taxatívnym výpočtom následne ustanovuje aj oprávnenia kontrolovanej osoby. Kontrola spracúvania osobných údajov sa vykonáva najmä v priestoroch kontrolovanej osoby, kde sa nachádzajú informačné systémy osobných údajov alebo kde je možné k nim mať priamy prístup. Výkonom kontroly sa myslí aj zaistenie vstupu do informačného systému kontrolovanej osoby alebo umožnenie prístupu  do neho na účely kontroly a preverenie funkčnosti a aplikácie zavedených bezpečnostných opatrení a mechanizmov. 

K § 30

Navrhuje sa úprava inštitútu predbežného opatrenia v kontrole. Jeho úlohou je už počas kontroly poskytnúť ochranu právam dotknutej osoby, ak sa počas kontroly zistí také porušenie zákona, všeobecného nariadenia o ochrane údajov alebo zákona, ktorým sa transponuje smernica 2016/680 v platnom znení alebo nesplnenia povinností podľa tohto zákona alebo osobitného zákona, že to neznesie odklad do ukončenia kontroly.

Kontrolný orgán zasiahne už počas prebiehajúcej a ešte neukončenej kontroly a vydá počas nej predbežné opatrenie, ktoré sa doručí kontrolovanej osobe.

Na základe uloženého predbežného opatrenia je kontrolovaná osoba povinná písomne informovať úrad o plnení povinností ním uložených v lehote ním stanovenej. . 

Zákon ďalej upravuje obranu proti predbežnému opatreniu a podmienky jeho zrušenia kontrolným orgánom.

K § 31

Ustanovenie upravuje spôsob ukončenia kontroly, ktorej výsledkom je protokol so zákonom taxatívne stanovenými náležitosťami, ak sa kontrolou zistí porušenie zákona alebo záznam o kontrole, ak sa kontrolou nezistí porušenie zákona. Protokol a jeho prílohy, ako aj dodatok k protokolu tvoria celok.

Kontrola bude ukončená podpísaním protokolu alebo záznamu o kontrole kontrolovanou osobou alebo odmietnutím ich podpísania.

K § 32

Predmetné ustanovenia upravujú účel a charakteristiku konania. Účelom konania je zistiť a preveriť či došlo k porušeniu práv fyzických osôb pri spracúvaní ich osobných údajov alebo nesplnenia povinností podľa tohto zákona alebo osobitného predpisu, v prípade zistenia porušenia a nedostatkov, ak je to odôvodnené a účelné uložiť opatrenia na nápravu, prípadne pokutu. Konanie prebieha neverejne.

Konanie buď začína bez návrhu, ak začne z vlastnej iniciatívy alebo predstavuje pokračovanie kontroly a nadväzuje na zistenia kontrolného orgánu, alebo začína na základe posúdenia sťažnosti dotknutej osoby alebo za podmienok stanovených nariadením 2016/679 v platnom znení aj splnomocnenou osobou.

Ustanovujú sa požiadavky na obsah sťažnosti, pričom v záujme uľahčenia jej podania má úrad povinnosť zverejniť jej vzor na svojom webovom sídle, stanovuje sa lehota na jej posúdenie a možnosti jej odloženia.

K § 33

Zákon stanovuje obsahové požiadavky sťažnosti. Sťažnosť predstavuje základný prostriedok ochrany práv osoby, ktorá sa domnieva, že došlo k porušeniu jej práv nezákonným spracúvaním osobných údajov. Sťažnosť na porušenie § 15 je oprávnený podať účastník, ktorý sa domnieva, že v jeho koncovom zariadení došlo k uloženiu informácie alebo získaniu prístupu k informácii v rozpore s § 15. Pre uľahčenie podania sťažnosti je úrad povinný zverejniť na svojom webovom sídle vzor sťažnosti.

Ak sťažovateľ nepožaduje v konaní utajenie svojej totožnosti, úrad sťažnosť vybaví bez utajenia osobných údajov sťažovateľa. Ak sťažovateľ takúto požiadavku vzniesol, no konanie bez odtajnenia aspoň niektorých jeho osobných údajov nemôže pokračovať, je úrad povinný o tom sťažovateľa upovedomiť, pričom ho upozorní na to, že ak bude trvať na neodtajnení a neudelí úradu súhlas, v konaní o sťažnosti nebude možné pokračovať.



K § 34

Osobitne sa rieši situácia, ak sa sťažnosť týka prevádzkovateľa alebo sprostredkovateľa, pri ktorom je príslušný dozorný orgán hlavnej prevádzkarne alebo jedinej prevádzkarne prevádzkovateľa alebo sprostredkovateľa pre cezhraničné spracúvanie vykonávané zo strany prevádzkovateľa alebo sprostredkovateľa podľa nariadenia 2016/679 v platnom znení, kedy je úrad povinný postupovať podľa čl. 56 tohto nariadenia.

K § 35

Úrad má povinnosť v konaní rozhodnúť, ak je to možné do 90 dní od jeho začatia, ak je to odôvodnené, úrad si môže lehotu na rozhodnutie primerane predĺžiť, o čom je povinný písomne informovať účastníkov konania. Ak sa v rámci konania koná kontrola lehota na vydanie rozhodnutia neplynie v čase výkonu kontroly, teda od jej začatia až do dňa jej ukončenia.

K § 36 a § 37

Ak sa konaním zistí porušenie práv dotknutej osoby alebo iné neplnenie povinností podľa tohto zákona, nariadenia 2016/679 v platnom znení alebo zákona, ktorým sa transponuje smernica 2016/680 v platnom znení, úrad vydá rozhodnutie, ktorým môže uložiť opatrenie na nápravu, uložiť pokutu, vylúčiť  z členstva kódexu správania, odňať certifikát alebo odňať osvedčenie o udelení akreditácie monitorujúcemu subjektu.  Proti rozhodnutiu úradu možno podať rozklad, o ktorom rozhoduje predseda úradu.

K § 38

Vykonanie primeraných opatrení a preukázanie súladu prevádzkovateľom alebo sprostredkovateľom, najmä pokiaľ ide o identifikáciu rizika súvisiaceho so spracúvaním osobných údajov, na jeho posúdenie so zreteľom na pôvod, povahu, pravdepodobnosť a závažnosť, a na identifikáciu najlepších postupov na zmiernenie rizika pri spracúvaní osobných údajov sa môže prijať najmä na základe úradom schválených kódexov správania. 

Schváleným kódexom správania skupina prevádzkovateľov alebo sprostredkovateľov deklaruje, že predmet, na ktorý sa kódex správania vzťahuje a v kontexte predmetu aj spracovateľské operácie s osobnými údajmi sú vykonávané členmi kódexu správania v súlade so zákonom a nariadením. Navonok možno kódex správania považovať za deklarovanie súladu so zákonom a nariadením voči dotknutým osobám, úradu a iným prevádzkovateľom alebo sprostredkovateľom. V rámci prevádzkovateľa alebo sprostredkovateľa dodržiavanie schváleného kódexu správania znamená, že prevádzkovateľ alebo sprostredkovateľ musí činnosti a spracovateľské operácie, na ktoré má schválený kódex správania, mať v súlade so zákonom a nariadením, teda má aj svoje vnútorné procesy napríklad voči zamestnancom spracúvajúcim osobné údaje nastavené tak, aby boli súladné so zákonom a nariadením. Schválením kódexu správania nie je v nijakom smere dotknutá zodpovednosť prevádzkovateľa alebo sprostredkovateľa dodržiavať tento zákon, osobitný predpis alebo nariadenie.

K § 39

Stanovuje sa, kto podáva úradu žiadosť o schválenie návrhu kódexu správania, aké náležitosti musí žiadosť mať, aké doklady a písomnosti je potrebné k žiadosti priložiť. Je definovaný postup úradu v prípade, ak žiadateľ podal úradu neúplnú žiadosť alebo ak v konaní o schválení kódexu správania vzniknú pochybnosti o preukázaní súladu so zákonom a nariadením. 

K § 40

Ustanovuje sa priebeh konania o schválení kódexu správania a prípady, kedy je možné proti rozhodnutiu v konaní o schválení kódexu správania podať rozklad.

Ustanovuje sa povinnosť pre združenie alebo iný subjekt zastupujúci prevádzkovateľov alebo sprostredkovateľov, ktorým bol schválený kódex správania, aby najneskôr do 15 dní odo dňa zistenia zmeny týkajúcej sa kódexu správania, túto úradu písomne oznámilo.

Pre plnenie funkcie kódexu správania je dôležitá jeho neustála aktuálnosť. Stanovuje sa preto povinnosť preverovať jeho aktuálnosť.

Stanovuje sa, že úrad bude na svojom webovom sídle zverejňovať zoznam schválených kódexov správania.


K § 41

Úradom schválené kódexy správania sa budú monitorovať. Túto monitorovaciu činnosť vykonávajú subjekty akreditované úradom s dostatočným materiálnym a personálnym zabezpečením. Splnenie podmienok na akreditáciu subjektu vrátane jeho materiálneho a personálneho zabezpečenia posudzuje úrad v rámci konania o akreditácii . Stanovuje sa, kto môže byť akreditovaným monitorujúcim subjektom. 

Kódexy správania schválené úradom pre orgány verejnej moci a verejnoprávne subjekty nepodliehajú činnosti monitorovacieho subjektu, tým nie sú dotknuté právomoci úradu podľa tohto zákona, vrátane dozornej činnosti úradu. Kódexy správania schválené úradom môžu byť predmetom kontroly zo strany úradu, v rámci ktorej sa v zmysle vytýčeného predmetu kontroly bude môcť posudzovať súladnosť a dodržiavanie schváleného kódexu správania.

Stanovujú sa oprávnenia monitorujúceho subjektu a tiež povinnosť a lehota na informovanie úradu o prijatých opatreniach. 


K § 42

Stanovuje sa, kto podáva úradu žiadosť o akreditáciu monitorujúceho subjektu, aké náležitosti musí žiadosť mať, aké doklady a písomnosti je potrebné k žiadosti priložiť. Je definovaný postup úradu v prípade, ak žiadateľ podal úradu neúplnú žiadosť alebo ak v konaní o akreditáciu monitorujúceho subjektu  vzniknú pochybnosti o preukázaní súladu so zákonom a všeobecným nariadením o ochrane údajov. 

K § 43

Ustanovuje sa priebeh a lehota na rozhodnutie v rámci konania o akreditáciu monitorujúceho subjektu a prípady, kedy je možné proti rozhodnutiu v konaní o akreditáciu monitorujúceho subjektu podať rozklad.

Ustanovujú sa náležitosti osvedčenia o akreditácii monitorujúceho subjektu. Stanovuje sa, že osvedčenie o akreditácii je verejnou listinou. Ustanovuje sa, že úrad na svojom webovom sídle zverejňuje vydané osvedčenia o akreditácii monitorujúceho subjektu.

K § 44

Stanovujú sa podmienky kedy úrad pozastaví platnosť akreditácie prípadne akreditáciu monitorujúceho subjektu zruší. Stanovujú sa povinnosti akreditovaného monitorujúceho subjektu.

K § 45

Na účely preukázania súladu spracúvania osobných údajov a existencie primeraných záruk ochrany osobných údajov podľa tohto zákona alebo nariadenia 2016/679 v platnom znení môže prevádzkovateľ alebo sprostredkovateľ požiadať úrad o vydanie alebo obnovenie certifikátu. Proces vydávania, odnímania a obnovy certifikátu má vo svojej kompetencii výlučne úrad.  

Úrad posudzuje v rámci konania o vydanie certifikátu súlad spracúvania osobných údajov a existenciu primeraných záruk ochrany osobných údajov prevádzkovateľa alebo sprostredkovateľa na základe certifikačných kritérií v súlade s týmto zákonom a so všeobecným nariadením o ochrane údajov, pričom platí, že vydanie certifikátu neznižuje zodpovednosť prevádzkovateľa alebo sprostredkovateľa za dodržiavanie tohto zákona a všeobecného nariadenia o ochrane údajov a nie sú ním ani dotknuté právomoci úradu.

K § 46

Stanovuje sa, kto podáva úradu žiadosť o vydanie certifikátu alebo jeho obnovu, aké náležitosti musí žiadosť mať, aké doklady a písomnosti je potrebné k žiadosti priložiť. Je definovaný postup úradu v prípade, ak žiadateľ podal úradu neúplnú žiadosť alebo ak v konaní o vydanie alebo obnovu certifikátu  vzniknú pochybnosti o preukázaní súladu so zákonom a všeobecným nariadením o ochrane údajov.

K § 47 a § 48

Ustanovuje sa priebeh konania o vydanie alebo obnovu certifikátu a prípady, kedy je možné proti rozhodnutiu v konaní o vydanie certifikátu podať rozklad. Ak je na základe rozhodnutia o vydaní certifikátu alebo jeho obnove rozhodnuté, úrad vydá žiadateľovi certifikát na obdobie troch rokov. Stanovujú sa náležitosti certifikátu. 

Stanovujú sa podmienky a lehoty pre žiadosť o obnovenie už vydaného certifikátu a konania o obnove certifikátu. Ustanovujú sa povinnosti, ktoré je certifikovaná osoba povinná v kontexte vydaného certifikátu dodržiavať.

Úrad na svojom webovom sídle zverejňuje vydané certifikáty.

K § 49 až § 51

V siedmej časti zákon upravuje správne delikty.

Za porušenie povinností ustanovených nariadením 2016/679 v platnom znení a týmto zákonom možno diferencovane, podľa závažnosti, rozsahu a času trvania, následkov protiprávneho konania, prípadného opakovania takéhoto protiprávneho konania a miery ohrozenia súkromného a rodinného života, počtu dotknutých osôb a iných faktorov, ktoré musí brať úrad do úvahy pri ukladaní pokuty a poriadkovej pokuty.

Vzhľadom na navrhovanú úpravu v § 15 sa dopĺňa pokuta za porušenie povinností právnickej osobe alebo fyzickej osobe. 

Pokuty úrad ukladá na základe tohto zákona za správne delikty alebo za nesplnenie úradom uloženého opatrenia.

Úrad ukladá aj poriadkovú pokutu, a to inej osobe ako prevádzkovateľovi alebo prevádzkovateľovi, či sprostredkovateľovi, prípadne ich zástupcom.

K § 52

Ôsma časť zákona napokon upravuje spoločné, prechodné a záverečné ustanovenia.

V spoločnom ustanovení v § 51 upravuje zákon niekoľko relatívne samostatných skutočností.

Osobitne sa v súvislosti s nakladaním s informáciami o bezpečnostných opatreniach týkajúcich sa fyzickej, objektovej, informačnej alebo kybernetickej bezpečnosti stanovuje povinnosť úradu zabezpečiť ich ochranu pred neoprávneným sprístupnením.

Navrhuje sa vyššia profesionalizácia a efektívnosť pri rozhodovaní o rozklade ako riadnom opravnom prostriedku. Dosiahne sa to tým, že bude ustanovená stála rozkladová komisia, ktorú vymenuje predseda úradu. Podrobnosti o jej zložení, o požiadavkách na členstvo v nej ustanoví štatút rozkladovej komisie, ktorý schváli predseda úradu. Navrhuje sa, aby rozkladová komisia nebola vytvorená iba z interných členov, teda iba zo zamestnancov úradu, ale aby sa na jej činnosti podieľali aj externí členovia, ktorých počet by nemal byť vyšší ako päť. Aj u nich bude platiť, že požiadavky na ich členstvo v rozkladovej komisii budú upravené v jej štatúte. Zapojením externých členov do rozkladovej komisie sa odbremenia interní zamestnanci úradu. Súčasne sa navrhuje, aby externým členom rozkladovej komisie prislúchala odmena vo výške polovice priemernej mzdy v národnom hospodárstve za predchádzajúci rok. Táto odmena bude slúžiť na kompenzáciu ich činnosti v rozkladovej komisii, kde sa predpokladá vyšší nápor agendy v dôsledku dozorovej činnosti úradu.

K § 53

Stanovuje sa, na ktoré konania podľa tohto zákona sa použije všeobecný predpis o správnom konaní a na ktoré sa nepoužije. Základné pravidlo je, že sa správny poriadok na konanie podľa tohto zákona použije. Nevytvára sa teda osobitný typ správneho konania.

Súčasne sa ustanovuje, kde sa vyskytujú také osobitosti, pri ktorých je vhodnejšie ustanoviť osobitnú úpravu oproti správnemu poriadku. Tým je kontrola, okrem doručovania písomností v kontrole.

K § 54

Ustanovuje sa povinnosť poskytnúť súčinnosť úradu pri výkone jeho úloh a právomocí a pri výkone dozoru nad dodržiavaním povinností podľa tohto zákona, nariadenia 2016/679 v platnom znení, ale tiež zákona, ktorým je transponovaná smernica 2016/680 v platnom znení a na základe rozhodnutí úradom vydaných, ktorá je všeobecná.

K § 55

Prechodné ustanovenie reaguje na zmeny, ktoré vo vzťahu k súčasnej právnej úprave ochrany osobných údajov prináša navrhovaný zákon.

Prvá skupina prechodných ustanovení sa týka inštitucionálnej a personálnej stránky – prechod úradu, jeho predsedu a podpredsedu do režimu nového zákona.

Druhá skupina sa týka prebiehajúcich kontrol a konaní, ktoré sa v záujme právnej istoty dokončia podľa doterajšieho zákona, teda v režime, v ktorom začali.

Tretia skupina sa týka zachovania doteraz udelených súhlasov so spracúvaním osobných údajov a určených zodpovedných osôb, ktoré zostávajú zachované a považujú sa za udelené a určené podľa tohto zákona. Vo vzťahu k rozšíreniu počtu subjektov, ktoré budú podľa § 5 zákona určovať zodpovednú osobu sa navrhuje lehota na jej určenie tri mesiace od účinnosti zákona.

Posledná skupina sa týka straty platnosti doteraz vydaných rozhodnutí o schválení kódexu správania.

K § 56

Zrušuje sa súčasný zákon č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov, vrátane jeho vykonávacieho predpisu.

K Čl. II

K bodu 1

Ustanovenie upravuje podmienky pre spracúvanie osobných údajov v rámci starostlivosti obce o svojich obyvateľov, pri pripomínaní si životných jubileí seniorov, narodení detí či iných významných spoločenských udalostí v presne vymedzenom rozsahu.

Ustanovenie upravuje monitorovanie verejne prístupných priestorov na účely ochrany bezpečnosti, verejného poriadku, života, zdravia a majetku v podmienkach obcí. Súčasne sa upravuje zákonná lehota na likvidáciu záznamov, čím sa garantuje dodržanie zásady minimalizácie uchovávania údajov podľa nariadenia.

K bodu 2

Ustanovenie upravuje  oprávnenie obce zverejňovať zvukové alebo obrazovozvukové záznamy z verejných rokovaní zastupiteľstva vo verejnom záujme. Cieľom úpravy je posilnenie transparentnosti a zabezpečenie informovanosti verejnosti. Zverejňovanie sa týka výlučne verejných zasadnutí.

K Čl. III

Vzhľadom na zmenu v právnej úprave ochrany osobných údajov, ktorá už nepočíta s certifikačným subjektom iným ako je úrad a vykonávaním auditu ochrany osobných údajov podnikateľským spôsobom, sa navrhuje zánik príslušných živnostenských oprávnení.

K Čl. IV

Spomedzi správnych poplatkov sa vypúšťa správny poplatok za certifikáciu súkromného subjektu v oblasti ochrany osobných údajov. To bude podľa predloženého návrhu zákona vykonávať už iba úrad.

K Čl. V

Ustanovenie upravuje oprávnenie samosprávneho kraja zverejňovať zvukové alebo obrazovozvukové záznamy z verejných rokovaní zastupiteľstva vo verejnom záujme. Cieľom úpravy je posilnenie transparentnosti a zabezpečenie informovanosti verejnosti. Zverejňovanie sa týka výlučne verejných zasadnutí.

K Čl. VI

Precizuje sa výkon štátnej politiky v oblasti ochrany osobných údajov v spolupráci s Ministerstvom spravodlivosti Slovenskej republiky. 

K Čl. VII

Navrhovaná zmena v zákone o súdoch nadväzuje na § 17 ods. 9 zákona a súvisí s rozdelením pôsobnosti pri dozore nad spracovateľskými operáciami medzi úradom a Ministerstvom spravodlivosti Slovenskej republiky.

K Čl. VIII

V súvislosti s úpravou ochrany osobných údajov sa v zákone o verejnom obstarávaní vykonávajú legislatívno-technické úpravy.

V § 147 písm. f) sa spresňuje názov registra, ktorý vedie Úrad pre verejné obstarávanie Slovenskej republiky, v § 153 a § 158b sa dopĺňa požiadavka na uvádzanie titulu pri zápise do zoznamu hospodárskych subjektov a do zoznamu elektronických prostriedkov a v § 183 sa rozširujú zapisované údaje v registri osôb so zákazom.

K čl. IX
Navrhuje sa, aby bola možnosť ukladať alebo získavať prístup k informáciám uloženým v koncovom zaradení iba pre tých, ktorým dotknutý užívateľ uložil predchádzajúci súhlas, formálne vypustená zo zákona o elektronických komunikáciách a aby bola presunutá do nového zákona o ochrane osobných údajov. Ide o systémovú zmenu, keďže vecne ide o ochranu údajov a prístup k nim, čo je predmetom úpravy zákona o ochrane osobných údajov.

K Čl. X

Navrhuje sa účinnosť zákona od 1. januára 2027, odložená účinnosť do 1. júla 2027 sa navrhuje  štvrtému oddielu zákona  - certifikácie.

